**TUTKE2-kuulemistilaisuus 24.9.2013 klo 12.00 – 16.00, Jukola**

Opetus- ja kulttuuriministeriö järjesti kuulemistilaisuuden ammatillisen koulutuksen tutkintojärjestelmän kehittämistä koskevasta luonnoksesta hallituksen esitykseksi. Mika Tammilehto esitteli kuulemistilaisuuden aluksi hallituksen esitysluonnokseen sisältyvät keskeiset ehdotukset. Tämän jälkeen kuultiin eri sidosryhmien kannanotot hallituksen esitysluonnoksesta. Tähän muistioon on koottu tiivistelmä kuulemistilaisuudessa esitetyistä 26 kannanotosta. Kuulemistilaisuuteen osallistui yhteensä 68 henkilöä (osallistujaluettelo liitteenä).

**Elinkeinoelämän Keskusliitto ry, Satu Ågren**

EK on edustettuna ohjausryhmässä, joten sillä on ollut mahdollisuus vaikutta hallituksen esitysluonnoksen sisältöön. EK on tyytyväinen kokonaisuuteen. Osa esityksistä vaatii rahoitukseen liittyviä muutoksia (esim. tutkinnon suorittaminen osa kerrallaan, tärkeä EK:lle). Yksi tutkintorakenneasetus sekä käsitteistön yhtenäistäminen ovat hyvä asia. Ne vahvistavat ammatillisen tutkintojärjestelmän kokonaisuutta. OPH:n roolin läpinäkyväksi tekeminen on hyvä asia, mutta tarvitaan ketteryyttä tutkintojärjestelmän muutosprosessiin. Sitä ei tule esitettyjen muutosten kautta. EK kannattaa joustavaa tutkintojärjestelmän kehittämisprosessia, ei nykyisenkaltaista systeemiä, jossa muutoksia tehdään vain kerran vuodessa.

Osaamispisteet ovat hyvä asia ammatillisessa peruskoulutuksessa. EK on kuitenkin huolissaan siitä, että joustavuus kärsiin, kun pisteet eivät tule vielä näyttötutkintoihin. Pisteytys on tehtävä yhteistyössä työelämän kanssa. EK kannattaa yhteisiin tutkinnon osiin liittyviä muutosesityksiä. Hyvä, että tieto- ja viestintätekniikka tulee pakolliseksi. Se voisi kuulua myös viestintä- ja vuorovaikutusosaaminen -tutkinnon osaan. EK pitää tärkeänä, että vieraat kielet ja kulttuurien tuntemus nivotaan yhteen. EK toivoo, että TUTKE1-hankkeessa esitetty klusteriluokitus otettaisiin vielä keskusteluun ja arvioitavaksi. Keskustelua klusterimaisesta luokittelusta on käyty liian vähän.

**Kirkkohallitus/Kirkon työmarkkinalaitos, Marja Pesonen**

Kirkon työmarkkinalaitos kiittää merkittävästä työstä. Esitykset selkeyttävät ja joustavoittavat rakenteita. Valtakunnallisen työnantajan näkökulmasta perustutkinnoissa tarvitaan osaamista useammalla kuin yhdessä osa-alueella. Kirkon työmarkkinalaitoksen näkemys on, että uudistukset tuottavat tarvittavaa osaamista. Tutkintojen laaja-alaisuus mahdollistaa sen, että pienten alojen tutkintoja voidaan yhdistää laajemmiksi kokonaisuuksiksi. Epäselväksi kuitenkin jää, mikä on perustutkinnon määritelmässä ”osa-alue”. Paikallisen työnantajan näkökulmasta tutkinnon nimi, tutkintonimike ja laajuus ovat keskeisiä.

Laajuusmitalla on tärkeä merkitys työelämälle. NQF tulee aikanaan helpottamaan tutkintojen vertailua, mutta tällä hetkellä hakijoiden vertailu ilman tutkinnon laajuusmittaa on vaikeaa ja tulee olemaan vaikeaa myös jatkossa. Kun korkeakoulutuksen opintopisteet eivät ole ihan sama asia kuin esitetyt osaamispisteet, ECTS ja ECVET voivat suloisesti sekoittua työnantajien mielessä. Onneksi yhteinen perälauta on 60 pistettä. Kirkon työmarkkinalaitos toivoo ECVET-pisteitä/laajuusmittaa kaikkiin ammatillisiin tutkintoihin. KESU-tavoitteena on ottaa ECVET käyttöön kaikissa ammatillisissa tutkinnoissa, joten kaivataan perusteluja sille, miksi osaamispisteitä ei oteta käyttöön näyttötutkinnoissa. Kirkon työmarkkinalaitos on tyytyväinen siihen, että aikuiskoulutuksen pykälissä tarkennetaan oikeutta opinto-ohjaukseen henkilökohtaistamissäädösten yhteydessä.

**Maa- ja Metsätaloustuottajain Keskusliitto MTK ry, Susanna Tauriainen**

MTK ollu tiiviisti mukana ohjausryhmässä, joten antaa puheenvuoron seuraavalle. On jättänyt kirjallisen lausunnon.

**Suomen Ammattiliittojen Keskusjärjestö SAK ry, Kirsi Rasinaho**

SAK on mukana ohjausryhmässä, joten on voinut vaikuttaa jo siellä. SAK kannattaa TUTKE2:n tavoitteita ja perusratkaisuja kahdesta eri laista, mutta yhdestä tutkintorakenneasetuksesta.

Kriteerien määrittely selkeyttää tutkintorakennetta. SAK:n näkemyksen mukaan aktiivinen kansalaisuus ja työelämätaidot ovat tärkeitä, joten ne voisivat nousta selkeämmin esiin määrittelyissä. SAK:n mielestä hallinnollisten menettelyjen ja vastuiden selkeyttäminen on hyvä asia. Tarvitaan kuitenkin joustavampaa tutkintojärjestelmän kehittämistarpeiden tarkastelua kuin kerran vuodessa tapahtuva tarkastelu. Yhteiset käsitteet ovat SAK:sta hyvä asia. Ne selkeyttävät järjestelmää. SAK:n näkemyksen mukaan tutkinnon perusteiden sisältöön esitetty muutos yksinkertaistaa tutkinnon perusteiden laatimisprosessia. SAK:n mielestä uusien tutkintojen lisäämisen sijaan kannattaa painottaa osaamisaloja. SAK kannattaa tutkintonimikkeiden käyttöönottomahdollisuutta kaikissa tutkintotyypeissä sekä nimikkeisiin liittyvää päätösvallan siirtoa ja nimien ja nimikkeiden muodostamista esitetyllä tavalla.

ECVET-pisteisiin liittyvät esitykset ovat SAK:n näkemyksen mukaan hyvä asia. Osaamispisteiden ulottaminen myös näyttötutkintoihin tulisi selvittää. SAK kannattaa esitystä vähintään yhdestä pakollisesta ammatillisesta tutkinnon osasta, samoin muita tutkintojen muodostumiseen liittyviä esityksiä. SAK näkee yhteisten tutkinnon osien korit myönteisenä kehityssuuntana, etenkin yhteiskunnassa ja työelämässä tarvittavien valmiuksien näkymisen yhteisenä osaamisena. SAK kannattaa valinnaisuutta koskevia esityksiä ja mahdollisuuksia joustaviin ja yksilöllisiin opintopolkuihin. Nuorilla tavoitteena tulee olla koko tutkinto. Tutkinnon osia voidaan hyödyntää osaamista täydennettäessä. Osaamisen täydentämisen tulisi tapahtua pääasiallisesti muutoin kuin tutkintojärjestelmän puitteissa. Valinnaisuus ei saa vaarantaa alan perusosaamista. Ammatillisten tutkintojen on tuotettava jatko-opintokelpoisuus. Hyvä, että siitä säädetään myös aikuiskoulutuslaissa.

SAK kannatta 180 osaamispisteen ammatillista perus tutkintoa. SAK on huolissaan siitä, että ohjauksen minimimäärää ollaan poistamassa ammatillisen peruskoulutuksen säädöksistä. Myönteistä sen sijaan on, että maininta ohjauksesta on lisätty aikuiskoulutuslakiin. Myös oikeus saada opetusta on tärkeää. Koulutuksen järjestäjien oikeus päättää koulutuksen toteuttamistavoista ja oikeus opetukseen tulisi kytkeä toisiinsa selkeämmin kuin nyt, jotta lähiopetus voitaisiin turvata.

SAK:n näkemyksen mukaan näyttötutkintoihin esitetty vähintään yksi pakollinen ja vähintään yksi valinnainen tutkinnon osa lisää vertailtavuutta suhteessa muihin tutkintoihin. Tärkeää säilyttää osaamisen hankkimistavasta riippumaton mahdollisuus suorittaa tutkinto. SAK kannattaa henkilökohtaistamiseen liittyviä muutoksia ja täsmennyksiä. Valmistavan koulutuksen ja näyttötutkinnon suorittamisen on oltava toisistaan riippumattomia jatkossakin. Näyttötutkintojärjestelmään liittyviä säädöksiä on jatkotyöstettävä.

**Suomen Kuntaliitto ry ja KT Kuntatyönantajat, Maarit Kallio-Savela**

Kuntaliiton ja KT:n mielestä lakiesitys oikeansuuntainen. Varsinainen lakiteksti ja perustelut on hyvin laadittu. Aikuiskoulutuslaki on esitetyssä muodossa hyvä ja vastaa tarkoitustaan. Kuulemistilaisuudessa keskityttiin peruskoulutukseen. Hallituksen rakennepoliittisen ohjelman yhteydessä on sovittu, että kuntien tehtäviä karsittava 1 miljardilla eurolla. Hallituksen esitystä on tarkasteltu tästä näkökulmasta. Kuntaliiton näkemyksen mukaan monien Opetushallitukselle määräysvallan antavien asioiden osalta tarkoitus selviää hallituksen esityksen perusteluista. OPH:lle ei tarvitse enää antaa määräysvaltaa ko. asioihin. Tällaisia asioita ovat esim. oppimisen ja osaamisen arviointi sekä kodin ja koulun välinen yhteystyö. OPH voisi koota ja levittää hyviä käytäntöjä, ei antaa määräyksiä. Kuntaliitto pitää tärkeänä, että nuoret saavat riittävästi opetusta ja opinto-ohjausta. Opinto-ohjauksen järjestäminen ja siitä päättäminen kuuluu koulutuksen järjestäjän päätösvaltaan. Asiassa ei tulisi enää antaa määräysvaltaa OPH:lle. Aikuisten kohdalla opinto-ohjaus-termi ei toimi. Kuntaliitto ehdottaa termiksi opintojen ohjausta.

Peruskoulutus on tarkoituksenmukainen vaihtoehto nuorille ja näyttötutkinto aikuisille. Halutaan lisättäväksi peruskoulutuslakiin maininta siitä, että ammatillinen peruskoulutus on erityisesti nuorille suunnattua. Aiemmassa laissa oli mahdollisuus kaksivuotiseen tutkintoon, joita ei tosin ole ollut moniin vuosiin. Kuntaliitto haluaa säilyttää laissa mahdollisuuden kaksivuotiseen tutkintoon. Se on nuorille parempi kuin ei mitään tutkintoa. 180 osaamispistettä laajempiin tutkintoihin kaivataan tarkennusta (mitkä tutkinnot) ja myös kustannusvaikutusten arviointia. 180 osaamispistettä laajemmat tutkinnot ovat uusi tehtävä kunnille. Kuntaliiton näkemyksen mukaan yksilönkin osalta tutkinnon laajuus on rajoitettava 180 osaamispisteeseen. Osaamista on mahdollista syventää ja laajentaa aikuiskoulutuksessa.

Osaamispisteiden osalta kaivataan tarkempaa arviointia pisteisiin siirtymisen kustannus- ja muista vaikutuksista, jos muutosta ei tehdä mekaanisesti. Lisäksi olisi hyvä lisätä ECVET-tilanne Euroopassa perusteluihin, koska osaamispisteet liittyvät vahvasti kansainvälisyyteen.

Pisteiden tulee olla selkeät. Työnantaja on sekaisin, kun on samasta asiasta eri termejä.

Osaamispisteet erityinen haaste johtamiselle, opettajien työnjaolle ja palkkausten perusteille, jos ei tehdä vain mekaanista muutosta.

Esitetyt aiempaa laajemmat yhteiset tutkinnon osat ovat Kuntaliiton mielestä periaatteiltaan hyvät, mutta vaikutuksia yksilön näkökulmasta ei tiedetä. Kaikille nuorille on turvattava riittävät jatko-opintomahdollisuudet, ja tämän on näyttävä yhteisissä tutkinnon osissa. OPH:lle ei saa tässäkään asiassa jättää liikaa toimivaltaa. Kuntaliitto ei kannata, että liikunta ja muut taito- ja taideaineet tulisivat pakolliseksi oppisopimuskoulutukseen. Nykytilanne säilytettävä.

Kuntaliitto pitää hyvänä, että ristiinviittauksia peruskoulutusta koskevien säädösten ja aikuiskoulutuista koskevien säädösten välillä on poistettu, mutta niitä on vielä jäljellä. Olisi selkeämpää, jos voisi lukea kerralla vain yhtä lakia. Kuntaliiton näkemyksen mukaan kaksi voimaantuloaikaa ei ole järkevää koulutuksen järjestäjän toiminnan näkökulmasta. Halutaan vain yksi voimaantuloaika ja riittävästi aikaa tehdä suunnitelmat koulutuksen järjestäjän tasolla (2015).

**Suomen Yrittäjät ry, Veli-Matti Lamppu**

Suomen Yrittäjät kiittää hyvästä hallintokulttuurista koko TUTKE-prosessin ajalta. Elinkeinoelämän järjestöt ovat tulleet hyvin kuulluksi jo linjausten ja hallituksen esityksen valmisteluvaiheessa. Säädösteksti on tästä syystä hyvin valmista. Suomen Yrittäjät on tyytyväinen kokonaisuuteen. Ammatillisessa peruskoulutuksessa osaamisperusteisuus kirkastuu, mikä tarjoaa hyvän pohjan elinikäiselle oppimiselle. Yrittäjien näkemyksen mukaan tutkintonimikkeisiin ja tutkintojen nimiin on liittynyt erikoista keskustelua, jossa hallituksen esitys on tulkittu hyvin tiukkarajaiseksi. Yrittäjät eivät tulkitse esitystä kapea-alaisesti, vaan mahdollistavana. Suomen Yrittäjät toivoo, että peruskoulutuksen tarkoitukseen lisätään työllisyyden edistämisen ohella yrittäjyyden edistäminen. Yrittäjyys on muutoin huomioitu hyvin säädösluonnoksissa.

**Opetushallitus, Pasi Kankare**

OPH:lta on tulossa kirjallinen lausunto. OPH ei käytä puheenvuoroa kuulemistilaisuudessa.

**Ammattiosaamisen kehittämisyhdistys AMKE ry, Johan Hahkala**

AMKE:n näkemyksen mukaan työ- ja ohjausryhmätyöskentely on ollut hyvää. Osaamispisteisiin siirtyminen on iso asia hallituksen esityksessä. Aikasidonnaisuus jää pois, joten osaamispisteet mahdollistavat jouston koulutuksen toteutuksessa ja mm. tehojen lisäämisen koulutukseen. Koulutusta voidaan aloittaa ja se voidaan päättää joustavasti myös peruskoulutuspuolella. Joustavaan koulutukseen olisi hyvä hakea käytännön ratkaisuja. Osaamispisteet sisältävät asioita, jotka tuovat mukanaan hyviä mahdollisuuksia. Toisaalta osaamispisteet asettavat paineita myös rahoituksen kehittämiseen. Yksi vaihtoehto voisi olla, että rahoitus tulee tuotannon mukaan, ei almanakan mukaan. Aikataulutus ilman kahta vaihetta olisi hyvä koulutuksen järjestäjän näkökulmasta. Kaksiportainen käyttöönotto merkitsee, että tuotannossa on monta erilaista tuotetta samaan aikaan.

AMKE pitää hyvänä, että perustutkinnon muodostumisesta on erillinen asetus. Tutkinnon muodostuminen on tärkeä asia ja se, että ammattitaito saavutetaan valinnaisuudesta huolimatta. AMKE ry kannattaa yrittäjyyden lisäämistä 2 §:ään Suomen Yrittäjien ehdotuksen mukaisesti. Osaamisen ja oppimisen arvioinnin ero jää hämäräksi, joten herää kysymys, mitä oppimisen arviointi tuo lisää. AMKE pitää hyvänä, että jatko-opintokelpoisuus on selkeästi todettu molemmissa laeissa Koulutuksen järjestäjien mielipiteet siitä, pitäisikö olla yksi laki vai kaksi lakia jakautuvat sen mukaan, keneltä kysyy. Peruskoulutusta koskevan lain nimen muutos selkiyttää asiaa. Ilmeisesti aikuisia voi kuitenkin ottaa jatkossakin ammatilliseen peruskoulutukseen. Koulutustuotteisiin/-palveluihin hakeutuu eri-ikäisiä ihmisiä.

**Sivistystyönantajat ry**

Sivistystyönantajat seuraavat asiaa. Rahoituksen uudistamisen kytkeytyminen TUTKE2-työhön kiinnostaa. Eivät käytä puheenvuoroa kuulemistilaisuudessa.

**Suomen Ammattikoulutuksen Johtajat SAJO ry, Reija Lepola**

Reija Lepola edustaa kuulemistilaisuudessa sekä SAJOa että Sedua. SAJOsta on ollut ilo olla mukana ohjausryhmätyössä. SAJO pitää lakimuutoksia tarpeellisina. Ne tukevat osaamisperusteisuutta ja tekevät sen näkyväksi. Osaamisperusteisuuden kautta puolestaan tuetaan joustavuutta ja liikkuvuutta sekä Suomessa että EU-tasolla. SAJOsta terminologian yhtenäistäminen ja uudistaminen ovat hyvä asia. Valituissa termeissä korostuu osaaminen.

Tutkintojen muodostumisessa on SAJOn näkemyksen mukaan tärkeää, että tutkinnon osat ovat riittävän laajoja osaamiskokonaisuuksia, jotta ammattitaito ei pirstoudu. Yhteisiin tutkinnon osiin esitettyä muutosta kannatetaan. Yhteisten tutkinnon osien paketointi neljään koriin on hyvä asia. Se nostaa ammattiosaamisen aiempaa selkeämmin esiin. SAJO korostaa, että lukiovertailtavuus on tärkeää säilyttää jatkossakin, jotta ammatillisen koulutuksen suorittaneilla on valmiudet jatko-opintoihin. Yhteisten tutkinnon osien integrointi ammatillisiin opintoihin on kannatettava tavoite. Myös vapaasti valittavien tutkinnon osien suhteellisen osuuden pieneneminen on kannatettavaa. SAJO pohtii, miten vaalinnaisten tutkinnon osien ottaminen toisista ammatillista tutkintotyypeistä käytännössä toimii. Joudutaanko asioimaan monen tutkintotoimikunnan kanssa, jos otetaan valinnaisiksi ammattitutkinnon tai erikoisammattitutkinnon osia?

SAJO pitää mahdollisuutta suorittaa vain yksittäisiä tutkinnon osia tärkeänä, samoin mahdollisuutta suorittaa tutkinto vaiheittain. Jos tutkinto suoritetaan vaiheittain tai suoritetaan vain yksittäisiä tutkinnon osia, on tärkeää määritellä, millaista työelämässä tarvittavaa osaamista tai pätevyyttä tutkinnon osat tuottavat. SAJOn näkemyksen mukaan rahoitusjärjestelmä on saatava tukemaan tutkintojärjestelmän joustavuutta. Nykyinen kaksi tilastointipäivää ei tue joustavuutta, eivät myöskään tiukat sektorirajat rahoituksessa. SAJO on huolissaan vaiheittaisesta voimaantulosta, jotka edellyttävät rinnakkaisia järjestelmiä. SAJOn mielestä ”parempi kerta rytinä kuin ainainen kitinä”. SAJOn katsoo, että säädösmuutosten toimeenpanoon tarvitaan aikaa toimijatasolla.

**Opetusalan Ammattijärjestö OAJ ry, Inkeri Toikka**

OAJ pitää hyvänä, että TUTKE-työ on edennyt tähän vaiheeseen. Huomattavaa selkiinnyttämistä on tapahtunut, mutta selkiyttämistä tarvitaan vieläkin. Hallituksen esitys on hyvä pohja jatkaa eteenpäin. OAJ muistuttaa, että ammatillinen koulutus uudistuu reipasta vauhtia verrattuna esim. perusopetuksen tuntijakoon. OAJ:n suurin huoli liittyy lähiopetukseen ja siitä säätämiseen, samoin ryhmäkoon määrän säätämiseen ja opinto-ohjattavien määrän säätämiseen. OAJ:n näkemyksen mukaan em. asioista äätäminen turvaisi resurssit ammatilliseen koulutukseen.

OAJ pitää hyvänä, että ammatillisia tutkintoja kehitetään työelämän tarpeisiin. Se on ammatillisen peruskoulutuksen perustehtävä. OAJ muistuttaa, että myös ammatillisen perustutkinnon suorittaneiden jatko-opintokelpoisuus ja elinikäisen oppimisen valmiudet ovat tärkeitä. Niitä ei saa tutkintojärjestelmää kehitettäessä unohtaa.

OAJ pitää osaamispisteisiin siirtymistä kannatettavana, mutta pitää tärkeänä edetä samassa aikataulussa muiden Euroopan maiden kanssa. Tässä taloudellisessa tilanteessa ei ole järkevää hoppuilla. OAJ toivoo yhtä voimaantuloaikaa, ei vaiheittaisuutta. OAJ muistuttaa, että opintoviikot toimivat tällä hetkellä opettajien lähiopetuksen määrittelyn pohjana. Kun siirrytään osaamispisteisiin, tämäkin asia pitää ottaa huomioon.

OAJ:n näkemyksen mukaan valinnaisuuden lisääminen sekä erilaiset opiskelijat ryhmässä vaativat eriyttämistä, mikä lisää opettajan työtä ja ohjaustarvetta. Kustannusvaikutukset ja niiden arviointi ovat keskeinen asia. Ohjaukseen ja tiedottamiseen on varattava riittävästi resursseja, jotta ammatillisen koulutuksen laatu ei heikkene.

Esityksen mukaan koulutuksen järjestäjä päättää opetuksen toteuttamistavoista. Näin on ollut ennenkin, mutta nyt esitetään poistettavaksi esimerkit, ml. lähiopetus. Lähiopetus on OAJ:n selvitysten mukaan vähentynyt ammatillisessa peruskoulutuksessa selvästi. Lukiossa lähiopetuksesta on säädetty, miksi ei ammatillisessa koulutuksessa? OAJ:n näkemyksen mukaan työssäoppimisesta säätämistä ei tarvita, jos muistakaan koulutuksen toteutustavoista ei säädetä.

OAJ toteaa, että yhteisten opintojen valinnaisuus ei saa olla liiallista, jotta ammatillisessa peruskoulutuksessa saadaan riittävät jatko-opintovalmiudet. Ylioppilastodistuksen painoarvoa tullaan lisäämään korkeakoulujen valinnoissa. Tässä yhteydessä on hyvä pitää huolta, että myös ammatillisen koulutuksen suorittaneilla on tosiasialliset valmiudet ja mahdollisuudet jatko-opintoihin.

OAJ pitää voimaantuloaikataulua tiukkana. Aikaa vaatii mm. mittava tiedotusta eri osapuolille ja henkilöstön koulutus.

**Suomen Ammattiin Opiskelevien Liitto - SAKKI ry, Antti Seitamaa**

SAKKI ry on mukana ohjausryhmässä, mutta haluaa silti esittää muutaman huomion opiskelijan näkökulmasta. SAKKI ry pitää tarpeellisena, että varmistetaan se, että opiskelijat saavat riittävästi opetusta ja opintojen ohjausta. Lähihistoria osoittaa, että koulutuksen järjestäjillä on taipumusta lipsua velvoitteestaan. Toisen asteen opiskelijoita koskevien terveyskyselyjen mukaan ammatillisen koulutuksen opiskelijat ovat heikoimmassa asemassa, joten riittävä opetus ja ohjaus on syytä varmistaa. Lähiopetus ammatillisessa peruskoulutuksessa on saatava lukiolaisten tasolle. Opiskelijat pitävät yrittäjyyttä tärkeänä asiana ammatillisessa koulutuksessa, mutta muistuttavat, että suurin osa toisen asteen opiskelijoista menee toisen palvelukseen. Tästä syystä koulutuksessa on panostettava työelämävalmiuksiin.

**Kiinteistö- ja kotityöpalvelualan koulutustoimikunta, Merja Oljakka**

Koulutustoimikunta pitää tärkeänä, että tutkinnot näyttäytyvät samanlaisina huolimatta siitä, millä tavoin tutkinto on suoritettu. Kolme tutkintotyyppiä on tärkeä säilyttää. Koulutustoimikunnan mukaan osaamisaloja ja tutkinnon osia pitäisi pystyä lisäämään tutkintoihin hyvinkin nopeasti ottaen huomioon työelämän nopeat muutokset. Tutkinnoissa on hyvä olla valinnaisuutta, mutta tärkeintä on varmistaa vahva perusosaaminen. Koulutustoimikunta pitää osaamispisteitä hyvin käyttökelpoisina osaamisen laajuuden mittaamisessa. Ne helpottavat tutkintojen vertailua, kun alan työvoima liikkuu esim. Suomen ja Viron välillä. Osaamispisteiden käyttöönotto voi tukea myös kesken jääneiden opintojen loppuun suorittamista. Koulutustoimikunnan näkemyksen mukaan osaamispisteet tulisi ottaa käyttöön myös näyttötutkinnoissa.

Koulutustoimikunta pohtii, vastaavatko tutkintojen nimien, osaamisalojen ja tutkintonimikkeiden antamisprosessit nyt työelämän tarvetta. Onko prosessi riittävän ketterä? Koulutustoimikunta pitää tärkeänä tutkintojen rajapinnoilla olevan osaamisen tarkastelua. Käyttöön voitaisiin ottaa esim. Tanskan malli tai TUTKE1:n klusterimalli. Koulutustoimikunta pitää työelämätaitoja ja niiden vahvistamista erittäin tärkeänä asiana. Huomioon tulisi ottaa työelämän moninaisuus ja monikulttuurisuus. Koulutustoimikunnan mielestä ammatillisen koulutuksen työvaltaisuutta on edistettävä ja lisättävä. Työpaikalla tapahtuvalle oppimiselle on annettava painoarvoa.

**Sähkö-, elektroniikka- ja tietotekniikka-alan koulutustoimikunta, Juhani Nokela**

Osaamispisteet voivat aiheuttaa sekaannusta, kun korkea-asteella on käytössä opintopisteet. Onko mielekästä tuoda järjestelmään uutta termiä, kun molemmissa tapauksissa on kyse laajuudesta? Sähkötekniikassa on pätevyyksiä, jotka ovat sidoksissa aikaan, eivät osaamiseen. Tämä on syytä huomioida jatkotyössä. Koulutustoimikunnan näkemyksen mukaan matemaattis-luonnontieteellisen osaamisen osuus yhteisissä opinnoissa on liian pieni. Esim. sähköalalla matemaattis-luonnontieteellistä osaamista kaivataan enemmän. Tämä on huomioitava jatkotyössä.

**Sosiaali- ja terveysalan tutkintotoimikunta + Tehy, Soila Nordström**

Kerrankin luettavana on sellainen hallituksen esitys, jota kukaan ei ole viemässä omaan suuntaansa, vaan kuulemistilaisuudessa esitetyt kannat on aidosti kuultu. Työelämälähtöiset tutkinnot ovat viimeinkin menossa sinne, minne pitää. Suunta ja kokonaisuus ovat todella hyvät. Hyvä, että hallituksen esityksen luonnokseen on kirjoitettu selkeästi alakohtaisten säädösten merkitys tietyillä aloilla. Hallituksen esitys mahdollistaa sen, että valinnaisuutta ja pakollisuutta voidaan painottaa eri tavoin eri aloilla, eri tutkinnoissa ja myös eri osaamisaloissa. Koulutustoimikuntien kannanotot tulee ottaa huomioon, kun tutkintorakenteen kehittämisestä päätetään. Koulutustoimikunnat tekevät parhaillaan oman osaamis- ja toimialansa tutkintojen arviointia tosissaan.

Tutkintotoimikunnan ja Tehyn näkemyksen mukaan osaamispisteiden suhteen on nyt kiirehditty. Osaamisen tunnistamisessa ja tunnustamisessa ei olla vielä valmiita. Esim. tutkintotoimikunnilla ei ole yhdenmukaisia välineitä ja menettelyjä. Tarvitaan tiiviimpää yhteistyötä.

Tutkintotoimikunnan mielestä hallituksen esityksestä on jätetty kokonaan pois oppisopimuskoulutuksen kehittäminen. Huhtikuun kuulemisessa monessa puheenvuorossa nostettiin esiin oppisopimuskoulutus ja siihen liittyvät muutospaineet. Oppisopimuskoulutukselle pitää tehdä jotakin, jotta opiskelijoilla on aidosti oikeus oppia, ei olla vain osa työvoimaa.

Esitetyillä muutoksilla on tutkintotoimikunnan ja Tehyn näkemyksen mukaan vaikutuksia opetushenkilöstön osaamisen laatuun. Tätä ei kuitenkaan mainita perusteluissa, vaikka olisi tarpeen. Äidinkielen osalta koulutustoimikuntaa huolestuttaa opiskelijan mahdollisuus valita opiskeltava äidinkieli. Tätä on täsmennettävä jatkotyön aikana. Tutkintotoimikunta ja Tehy pitää hyvänä, että yhteiset tutkinnon osat koottu neljäksi laajemmaksi kokonaisuudeksi. Erityiskiitos annetaan siitä, että työkyvyn ylläpitäminen on pakollisena. Esitys ennakoi ja tukee työurien pidentämiseen liittyvää keskustelua.

**Nuohousalan tutkintotoimikunta + Nuohousalan Keskusliitto ry, Hannu Murtokare**

Tutkintotoimikunta ottaa kantaa vain aikuiskoulutukseen. Se pitää opinto-ohjauksen esiin nostamista hyvänä. Valinnaisuus ja joustavuus on sekin tätä päivää. Tutkintotoimikunnan mielestä tutkinnon perusteet ja niissä esitetyt ammattitaitovaatimukset ovat tärkeitä työllistymisen näkökulmasta. Perusteissa on huomioitava säädellyt ammatit ja varmistettava, että tutkinnot tuottavat pätevyyden alan töihin. Valinnaisuus ei saa olla itseisarvo. Sen täytyy olla perusteltu alan osaamistarpeiden näkökulmasta. Tutkintojärjestelmän kehittämistyössä on huomioitava kunkin alan erityispiirteet.

**Matkailu- ja Ravintolapalvelut MARA ry, Hannu Hakala**

MARA pitää hyvänä yhteisten tutkinnon osien neljää koria. Koreista sosiaalisen ja kulttuurisen osaamisen tutkinnon osa on nyt sisällöltään valinnainen. MARA esittää, että vieraiden kielten yhteyteen nostetaan kulttuurien tuntemus sosiaalisen ja kulttuurisen osaamisen valinnaisista osa-alueista. MARA haluaa nostaa esiin myös yrittäjyyden. Se kannattaa yrittäjyyden nostamista lakitekstiin työllistymisen rinnalle. MARAn näkemyksen mukaan tietotekniset osaamisvaatimukset ovat todella tärkeitä tulevaisuudessa. Ne tulisi sitoa kunkin alan tarpeisiin. MARAa hämmästyttää, että ympäristöosaaminen on valinnainen osa-alue. Ympäristöosaaminen on matkailu- ja ravitsemisalalla tärkeää. MARA toivoo ja uskoo, että ympäristöosaaminen määritellään alalla pakolliseksi. Ala tulee tekemään tutkintojen osaamis- ja toimialakohtaisessa tarkastelussa rohkeita ja uusia linjauksia.

**PAM, Mikko Laakkonen**

PAMin mukaan hallituksen esityksessä ollaan oikeilla jäljillä. Työelämälähtöisyys on otettu aidosti huomioon. Hyvänä pidetään sitä, että kaikissa tutkinnoissa on pakollisuutta ja valinnaisuutta. PAM on pahoillaan siitä, että monet TUTKE1:n avaukset jääneet esityksestä pois, esim. klusteripohjainen luokittelu. PAM pitää kannatettavina osaamispisteiden käyttöönottoa ja yhteisten tutkinnon osien muutoksia. Etenkin työelämätaidot, sosiaaliset taidot ja työkyvyn ylläpitäminen ovat erittäin kannatettavia ja osin uusia osa-aluita yhteisissä tutkinnon osissa.

PAMin mielestä tutkintojen määrää ei pidä lisätä. Osaamisalat ovat hyvä tapa saada uutta osaamista tutkintojärjestelmään. PAMin näkemyksen mukaan nykyinen koulutusalajako ei ole työelämälähtöinen. Kun luokittelua kehitetään, työelämän pitää olla aidosti mukana kehittämistyössä. ISCEDiäkin on tarkasteltava työelämälähtöisyyden näkökulmasta.

PAM toteaa, että OKM:n tutkintorakenneasetus voi venyttää työelämän kannalta keskeistä tutkintojärjestelmän muutosta pahimmillaan vuoden. Tästä näkökulmasta toimivallan siirtäminen aiempaa enemmän OPH:n tasolle on perusteltu ratkaisu. PAM korostaa, että vaikka tutkinnon osien suorittamista on tarkoitus helpottaa, mutta tavoitteena pitäisi olla kuitenkin koko tutkinto. Tutkintojärjestelmän puitteissa tapahtuvan koulutuksen ei pitäisi olla täydennyskoulutusta.

**JHL, Mikko Heinikoski**

JHL:n mielestä esitys on kokonaisuudessaan mennyt oikein hyvään suuntaan. Esityksessä ei ole mitään maata mullistavaa uutta, mutta sen suunta on oikea. JHL:n näkemyksen mukaan yhteiset tutkintojen osat on nimenä parempi kuin aiempi ammattitaitoa täydentävät tutkinnon osat, sillä yhteiset tutkinnon osat ovat tärkeä osa ammattitaitoa, eivät niitä täydentäviä. Ammatillinen osaaminen ei ole vain sorvin ja höylän välissä. JHL pitää tärkeänä, että yhteiskunnassa ja työelämässä tarvittavassa osaamisessa on mukana yritystoiminta, mutta se voisi olla työelämätaitojen sisällä, ei omana osa-alueena. JHL pelkää, että yhteisten tutkinnon osien valinnaisuus ei ulotu opiskelijan valintoihin asti, vaan koulutuksen järjestäjä lyö paketin tiukasti kassan omilla valinnoillaan.

JHL on pahoillaan siitä, että ammatti- ja erikoisammattitutkintoihin ei tule osaamispisteitä. Tämä vaikeuttaa tutkinnon suorittajien liikkuvuutta ulkomailla. JHL nostaa esiin korkeakoulujen erikoistumisopinnot, joihin on tulossa opintopisteet. Ne vertautuvat JHL:n näkemyksen mukaan ammatti- ja erikoisammattitutkintoihin. JHL katsoo, että olisi otettava haaste vastaan ja määriteltävä osaamispisteet myös näyttötutkinnoille. JHL:n mielestä valinnaisuus on kannatettava asia. JHL vastustaa ajatusta siitä, että yksittäinen opiskelija ei voisi suorittaa yli 180 osaamispistettä. JHL:n mielestä tämän pitää olla mahdollista. Lisäksi JHL pitää tärkeänä, että säänneltyihin ammatteihin johtavista tutkinnoista pitäisi pystyä jatkossa suorittamaan myös tutkinnon osa tai osia valinnaisena. Tämä voisi parantaa potilas- ja asiakasturvallisuutta monella alalla.

**Ammattiliitto PRO, Riina Nousiainen**

PRO pitää valmistelutyötä ansiokkaana. Työelämää on todella kuultu prosessin aikana. PROsta on hyvä, että hyvä, että päähuomio hallituksen esityksessä on osaamisessa, jolla on viime kädessä merkitystä työelämän näkökulmasta. PRO on huolissaan teollisuussektorilla käynnissä olevasta rakennemuutoksessa ja siitä, että ammattikorkeakoulut ovat vähentämässä tiettyjen alojen koulutusta. Kun koulutus on työelämän kannalta elinehto, siitä ei saa nipistää. Jos alakohtaisiin osaamistarpeisiin ei pystytä vastaamaan, työpaikat katoavat Suomesta. Koulutuksen on hallituksen esityksen mukaisesti edistettävä työllisyyttä. Kehittämistyössä on huomioitava koko koulutusjärjestelmä ja koulutustoimikuntien osaaminen. Tutkintojärjestelmän muutoksia tulee tarkastella kokonaisuutena.

PRO kannattaa tutkintonimikkeiden säilyttämistä perustutkinnoissa ja esittää tutkintonimikkeitä pakollisiksi myös ammatti- ja erikoisammattitutkintoihin. PROn mukaan tutkintonimikkeet edistävät työllistymistä. PRO kiirehtii alakohtaista tarkastelua. Tutkintojärjestelmässä on edelleen epätarkoituksenmukaista päällekkäisyyttä. PRO pitää tärkeänä työnjohto-osaamiseen liittyvän tutkinnon vakiinnuttamista tutkintojärjestelmää. PROn näkemyksen mukaan tutkintorakenteen ja tutkintojen rakenteen tulee olla selkeä ja ymmärrettävä tutkinnon suorittajan näkökulmasta. Ohjausta tarvitaan niin nuorille kuin aikuisillekin. Ohjauksella on suora kytkös koulutuksen laatuun. Siitä ei ole varaa tinkiä. PRO kiittää siitä, että yhteisissä tutkinnon osissa on mukana yhteiskunnassa ja työelämässä tarvittava osaaminen. PRO korostaa etenkin työelämätietouden merkitystä.

**Jyväskylän koulutuskuntayhtymä, Kirsti Kosonen**

Koulutuskuntayhtymä yhtyy SAJOn lausuntoon. Pitää tärkeänä, että paikallisesti tarjottavat tutkinnon osat arvioidaan ammattiosaamisen näytöillä. Toimeenpanoaikataulun suhteen kuntayhtymä on sitä mieltä, että kertarysäys on parasta. Se helpottaa koulutuksen järjestäjien arkea. Järjestelmät eivät osaa käsitellä kahta mitoitusperustetta yhtä aikaa. Kerralla kiitos!

**Ammatillisten erityisoppilaitosten kumppanuusverkosto, Tiina Meriläinen**

Kumppanuusverkostolta on tulossa yhteinen kirjallinen lausunto. Verkosto toteaa, että esitykset soveltuvat hyvin ammatilliseen erityisopetukseen ja yksilöllisten opintopolkujen rakentamiseen. Työelämälähtöisyys, osaamisperusteisuus ja osaamisen tunnistaminen ja tunnustaminen tulevat hallituksen esityksessä hyvin esiin. Kaivataan enää rahoitusjärjestelmän tukea yksilöllisille opintopoluille.

Verkostoa askarruttaa yhteisten tutkinnon osien integroiminen ammatillisiin tutkinnon osiin. Kuka on pätevä opettamaan integroituja tutkinnon osia? Verkosto pitää tärkeänä, että lainsäädännöstä poistetaan vammainen-termi. Tilalle toivotaan laajamerkityksisempää termiä. Verkosto kaipaa täsmennystä erityisopiskelijoiden sanalliseen arviointiin. Voiko sanallista arviointia käyttää numeroarvioinnin lisäksi vai sen asemesta? Täsmennystä kaivataan myös mukautettuun arviointiin.

Verkoston mielestä osaamispisteiden käyttöönotto on kannatettavaa, samoin tutkinnon vaiheittainen suorittaminen. Ne mahdollistavat koulutuksen räätälöinnin opiskelijan tarpeiden ja kykyjen mukaan. Verkosto haluaa nostaa esiin ns. työammattinimikkeet. Voiko tietyt tutkinnon osat suorittaneille saada jonkinlaisen tutkinto- tai pätevyysnimikkeen, esim. hoiva-avustaja? Voiko työammattipätevyyksien määrittelyssä hyödyntää EQF:n alempia tasoja?

Yhteisten tutkinnon osien paketoiminen neljään koriin ja integroiminen ammatillisiin tutkinnon osiin on hyvä esitys erityisopiskelijoiden näkökulmasta. Ratkaistavaksi jää, kuka on pätevä opettamaan yhteisiä tutkinnon osia. Verkostoa askarruttaa lisäksi se, miten valmistavien ja valmentavien koulutusten uudistaminen menee yhteen TUTKE2-uudistusten kanssa.

**KEUDA, Tiina Halmevuo**

KEUDA pitää hyvänä, että ammatilliselle perus- ja aikuiskoulutukselle on omat lait.

Henkilökohtaistamisen ja tutkinnon suorittamisen sijoittaminen eri pykäliin aikuiskoulutuslaissa selkiyttää säädöksiä. Oikeus opetukseen ja ohjaukseen on aikuisillekin tarpeen, joten niitä koskeva lisäys on perusteltu. Osaamisperusteisuus ja sen korostaminen säädöksissä on loistava asia. Opinto-sana on systemaattisesti poistettu säädöksistä. Oppimisen ja osaamisen arvioinnin erottaminen on kannatettavaa. Osaamisperusteisuuden näkökulmasta ihmetyttää 25 e § ja suorituksen uusiminen. Mistä suorituksesta puhutaan? Mikä on hylätty suoritus? Tähän pykälään kaivataan selvennystä ja osaamisperusteisuuden vahvistamista. Nyt ses unohtuu tässä pykälässä.

KEUDAn näkemyksen mukaan on hyvä, että tutkintoon liittyvät asiat ovat oma määräyksensä ja muut määräykset annetaan erikseen. Muutos valmistaa myös sähköisten tutkinnon perusteiden maailmaan. Jatkossa yksittäisten tutkinnon osien ja tutkintojen joustava päivittäminen on tärkeää ketterän työelämän osaamistarpeisiin vastaamisen näkökulmasta.

KEUDA kannattaa kertarysäystä säädösten toimeenpanossa. Opintohallintojärjestelmät taipuvat siihen, että opiskelijalla on joko opintoviikot tai osaamispisteet, mutta ei siihen, että opiskelijalla voi olla molempia yhtä aikaa. KEUDAn toteaa, että jatkovalmistelussa on hyvä ottaa huomioon yhteisten tutkinnon osien neljään koriin kokoamisen vaikutus korkeakouluihin hakeutumiseen ja hakuvaiheessa saataviin pisteisiin. KEUDAn näkemyksen mukaan taloudellisia vaikutuksia ei tule vain opintohallintojärjestelmien rinnakkaisesta ylläpidosta. Säädöksiin lisätty aikuisopiskelijoiden ohjaus vaatii myös resursseja. Osaamispisteiden tulo vaatii työtä koulutuksen järjestäjien tasolla. Työ vie myös rahaa. KEUDA pitää aikataulua huimana ja säälii myös OPH:ta, jonka pitäisi ottaa jatkovalmisteluun mukaan sidosryhmätkin.

**Super, Soili Nevala**

Super edustaa ammatillisen perustutkinnon suorittaneiden suurta joukkoa. Super kannattaa käsitteistön yhdenmukaistamista ja uudistamista, osaamispisteitä sekä säädösmenettelyjen modernisointia ja uudistamista. Super pitää tutkintojen määritelmiä hyvinä, etenkin perustutkinnon määrittelyä laaja-alaiseksi. Superin mielestä on tärkeää, että tavoitteena on kokonaisten tutkintojen suorittaminen. Tutkinnon osa tai osat ja niiden korostaminen eivät ole perusteltuja työllistymisen näkökulmasta. Tutkinnon osien merkityksen korostaminen voi antaa liian helpon tavan keskeyttää opinnot. Super korostaa, että sosiaali- ja terveysalan perustutkinnossa ei voi mukauttaa.

Super olisi kaivannut oppisopimuskoulutuksen osalta tarkempaa määrittelyä. Järjestö on huolissaan oppimisen siirtämisestä enenevässä määrin työelämään. Työpaikalla tapahtuvassa oppimisessa on tärkeää varmistaa ohjausresurssit. Super pitää hallituksen esitysluonnosta hyvänä ja kiittää siitä, että työelämä on tullut kuulluksi.

**SLK, HBC, Heli Huotari**

SLK toteaa, että esitys on valmisteltu laajassa sidosryhmäyhteistyössä. Esityksen suunta on oikea. Hallituksen esityksessä on huomioitu toimintaympäristön muutokset, ja se edistää opiskelijoiden työllistymistä.

SLK pitää yhteiset tutkinnon osien ryhmittelyä neljään tutkinnon osaan hyvänä. Työ tutkinnon osien ja niiden osa-alueiden osaamistavoitteiden määrittelyissä tosin jatkuu vielä. SLK esittää, että yhteisten tutkinnon osien nimet katsotaan vielä kertaalleen työelämän näkökulmasta. Matemaattis-luonnontieteellinen osaaminen ei ole työelämälähtöinen nimi tutkinnon osalle. Nimeä voisi vielä harkita. SLK:n näkemyksen mukaan viestintä- ja vuorovaikutusosaamiseen kuuluu myös tieto- ja viestintätekniikka. Ympäristöosaaminen olisi luonteva osa matemaattis-luonnontieteellistä osaamista. SLK toteaa, että ammatillisessa koulutuksessa on meneillään monia muitakin muutoksia. Niiden kokonaisvaikutuksia on vielä vaikea ja jopa mahdotonta arvioida. Rahoitusjärjestelmän muutokset pitäisi integroida tukemaan TUTKE2-esityksiä. SLK ei kannata kaksivaiheista toimeenpanoa. Ei kannata kiirehtiä, jotta hallituksen esityksessä ehdotetut hyvät asiat eivät huku kiireeseen. Muutosten tulisi astua voimaan kerralla 1.8.2015. Tämä mahdollistaisi laadukkaamman toimeenpanon kuin kaksivaiheinen muutos.

**Aalto-yliopisto, Mira Kallio-Tavin**

Aalto yliopisto arvostaa sitä, että hallituksen esityksessä painotetaan reagointikykyä yhteiskunnan ja työelämän muutoksiin. Yliopiston näkemyksen mukaan muutokset yhteiskunnassa ovat näkyvissä nimenomaan visuaalisesti. Taiteen ja kulttuurin ja sitä kautta visuaalisen hahmotuskyvyn poistuminen pakollisena yhteisistä tutkinnon osista on harmillista. Valinnaisuus ja yksilölliset opintopolut ovat tätä päivää, mutta opiskelijalle tulisi mahdollistaa tietämys myös taide ja kulttuurikasvatuksesta. Opetuksessa pitäisi painottaa oman ammatin visuaalisen maailman ymmärrystä. Taiteen ja kulttuurin opetus pitäisi räätälöidä kyseisen ammattialan mukaisesti. Monipuolinen valinnaisuus ei saa rakentaa luokkayhteiskuntaa, jossa taiteen ja kulttuurin lukutaidot eivät kuulu t enää ammatillisen koulutusväylän valinneiden nuorten yleissivistykseen. Aalto-yliopisto pitää tärkeänä, että ammatilliseen peruskoulutukseen liittyy myös jatkossa taide, kulttuuri ja estetiikka.

**Helsingin kaupunki, Stadin ammattiopisto, Tuula Lapila**

Helsingin kaupunki on tyytyväinen hallituksen esitykseen. Osaamisperusteisuuden vahvistaminen on hyvä asia, samoin osaamispisteet. Osaamisperusteisuus tulee olemaan keskeinen haaste myös opettajankoulutuksessa (peruskoulutus + täydennyskoulutus).

Helsingin kaupungin näkemyksen mukaan, jos 180 osaamispistettä on mahdollista ylittää, se on hyvä huomioida myös rahoituksessa. Tuloksellisuusrahoituksessa tulisi ottaa huomioon myös se, että tutkinnot voidaan suorittaa nopeammin. Helsingin kaupunki pitää yhteisten tutkinnon osien sijoittamista neljään koriin hyvänä asiana, mutta nostaa esiin kysymyksen opettajien kelpoisuudesta. Kelpoisuusasiaa olisi hyvä sivuta perusteluissa. Säädösten toimeenpanoaikataulu on Helsingin kaupungin mielestä isolle koulutuksen järjestäjälle mahdoton. Osaamisperusteiset opetussuunnitelmat ja opintohallintojärjestelmät tulevat olemaan ongelma. Helsingin kaupunki katsoo, että työelämän nopean kehityksen ja nuorisotakuun näkökulmasta on päästävä joustavampaan tutkintorakenteeseen. Nyt tutkintorakenne on hyvin eriytynyt. Helsingin kaupunki katsoo, että OPH:n mittava määräyksenantovaltuus ei ole kaikilta osin tarpeen. OPH:n ohjaava ja opastava rooli on koulutuksenjärjestäjien näkökulmasta toimivampi.

**Kiinteistöpalvelut ry, Tiia Brax**

Kiinteistöpalvelut ry halusi kertoa case-esimerkin tutkintorakenteen valmisteluprosessista. Tutkintojärjestelmässämme on 374 ammatillista tutkintoa. Se on liikaa. Tutkintoja on jatkossa vähennettävä. Ammatti- ja erikoisammattitutkintoja on yhteensä 322. Tutkintoja on tarve yhdistää ja rakentaa niiden sisälle osaamisaloja. Näin päästään eroon ammattitaitovaatimusten epätarkoituksenmukaisesta päällekkäisyydestä. Kiinteistöpalveluala on myötäillyt tarkasti TUTKE-linjauksia ja edennyt jo haluttuun suuntaan. Vuonna 2010 on saatu muodostettua hyvä perustutkinto. Sen jälkeen on tehty samankaltainen muutos alan ammatti- ja erikoisammattitutkintoihin. Uudistetut tutkinnon perusteet tulivat voimaan 1.8.2013. Ongelmaksi muodostui tutkintojen nimen muuttaminen vastaamaan tutkinnon perusteita. Valmisteluprosessi ei ole mahdollistanut ketterää nimenmuutosta. Tällä hetkellä tutkintorakenteessa on kaksi uutta tutkintoa vahoilla nimillä. Tutkinnon nimen muutosprosessi on haluttu pitää erillisenä OKM:llä, muutoin tutkintoihin liittyvät päätökset tekee OPH. Tässä ei ole mieltä työelämän näkökulmasta. Moni muu toimiala tulee törmäämään vastaavaan joustamattomaan tilanteeseen. EK on esittänyt j tutkintorakenteen muutosprosessin joustavoittamista. Muutoksia tulisi voida tehdä useammin kuin vain kerran vuodessa.

**Omnia, Leena Nummelin**

Omnia on samaa mieltä muiden koulutuksen järjestäjien kanssa siitä, että säädösmuutosten suunta ja esitetyt tarkennukset ovat kannatettavia. Lakiesityksessä oppilaskunta olisi hyvä muuttaa *opiskelij***a**kunnaksi, niin terminologia olisi tältä osin yhtenevää läpi säädösten. On huolestunut siitä, onko mukautettu arviointi ja sen mukainen tutkintotodistus jäänyt pois todistuksia koskevasta pykälästä. Muut kannanotot löytyvät Omnian kirjallisesta lausunnosta.

LIITE Kuulemistilaisuuden osallistujat